SKRIFTLIG FORESPØRGSEL E-3368/01

af Erik Meijer (GUE/NGL) til Kommissionen

(6. december 2001)

Om: Uens behandling af personer af israelsk nationalitet og undgåelse af eksempeldannelse for told, politi og hær i EU-staterne

1. Er Kommissionen opmærksom på, at det arabiske parlamentsmedlem Azmi Bisharas parlamentariske immunitet er ophævet efter anmodning fra anklagemyndigheden som følge af de holdninger, denne har indtaget i forbindelse med den fortsatte israelsk-palæstinensiske konflikt?

2. Kan Kommissionen bekræfte, at fem andre parlamentsmedlemmer af arabisk herkomst nu også er udsat for skarp kontrol af deres udtalelser for eventuel modstrid med sikkerhedslovgivningen, mens der ikke udøves en sådan kontrol af deres jødiske kollegers udtalelser?

3. Kan Kommissionen desuden bekræfte, at personer af arabisk herkomst, men som har israelsk statsborgerskab, også i andre henseender i stigende grad behandles anderledes end deres jødiske medborgere, hvilket blandt andet kommer til udtryk ved, at den pågældende og hans advokat af sikkerhedsårsager nægtes adgang til oplysninger, der er nødvendige for en normal procesførelse, at personer udsættes for administrativ tilbageholdelse, hvor de først torteres efter principperne om det af den israelske Højesteret i 1999 forbudte moderate fysiske pres og derefter løslades uden forklaring, og at personer ved de ydre grænser af toldmyndighederne tvinges til afklædning og forhør og andre former for racemæssig profilering, der krænker lovens principper om ligeret for alle mennesker?

4. Hvad gør Kommissionen under sine kontakter med staten Israel for hurtigst muligt at sætte en stopper for denne ulige behandling af israelske statsborgere?

5. Hvad gør Kommissionen for at hindre, at den praksis, der anvendes i Israel, danner forbillede for de enheder inden for toldvæsen, hær og politi i Den Europæiske Unions medlemsstater, der har til opgave at bekæmpe af terrorisme, og som medfører, at indbyggere i disse medlemsstater mister retten til ligebehandling og vigtige frihedsrettigheder?

Kilde: Det nederlandske dagblad de Volkskrant den 19. november 2001.

Svar afgivet på Kommissionens vegne af Christopher Patten

(20. februar 2002)

1. Kommissionen er opmærksom på, at Knesset-medlem Azmi Bisharas parlamentariske immunitet er blevet ophævet.

2. Kommissionen har ingen oplysninger vedrørende en eventuel overvågning af andre Knesset-medlemmer af arabisk oprindelse.

3. Kommissionen har fra forskellige kilder modtaget oplysninger om, at det arabiske mindretal kunne blive behandlet anderledes end deres jødiske medborgere. Forskellige menneskerettighedsorganisationer har rapporteret om en række tilfælde af administrativ tilbageholdelse af arabiske borgere og peget på, at arabiske borgere kan gøres til genstand for skarpere sikkerhedskontrol end jødiske medborgere.

4. Spørgsmålet om det arabiske mindretals rettigheder i Israel er formelt blevet rejst inden for rammerne af den politiske dialog med Israel. EF har erklæret, at Israels legitime sikkerhedsbekymringer må løses under fuld respekt for menneskerettighederne og retsstatsprincippet, i overensstemmelse med artikel 2 i associeringsaftalen mellem EF og Israel. Kommissionen overvåger regelmæssigt udviklingen med hensyn til det arabiske mindretal i Israel og har ydet finansiel støtte til menneskerettighedsorganisationer, som arbejder for, at det arabiske mindretal sikres lige rettigheder og retfærdig behandling.

5. Kommissionen må gøre det ærede medlem opmærksom på, at medlemsstaterne selv er ansvarlige for, hvordan deres tjenester til bekæmpelse af terrorisme organiseres og fungerer.

Derfor er der ingen bestemmelse i traktaterne om oprettelse af EU og EF, som kan give Kommissionen hjemmel til forudgående at gribe ind over for medlemsstaterne og foreslå dem, hvordan de skal organisere deres tjenester.

Som led i udøvelsen af fællesskabskompetencerne overvåger Kommissionen dog, at de grundlæggende rettigheder overholdes.